Møte nr. 1/2020

Forum Ilseng hadde møte i Ilseng Samfunnshus onsdag 6.2.2020 fra kl. 1830.

Følgende møtte:

* Ane Olsen Ilseng Arbeiderlag
* Jan Yngve Olsen Ilseng Arbeiderlag
* Eva Kristine Johnsrud Ilseng Fritidsklubb
* Tone Merethe Pettersen Ilseng Fritidsklubb
* May Johannessen Ilseng Fritidsklubb
* Olav Enge Venner av Ilseng Samfunnshus
* Hege Jensen FAU Breidablikk
* Jan Erik Olafsen Ilseng Samfunnshus
* Rune Pettersen Ilseng Samfunnshus
* Hans Kroglund Ilsengstiene/Ilseng IL
* Leif Erik Grønvold Ilseng IL
* Rolv Bråthen Ilseng Pensjonistforening

1. Rolv Bråthen redegjorde kort for Forum Ilseng, og at tidligere møtereferater ligger på framsiden til ilseng.net .
2. Fritidsklubben og lokaler i samfunnshuset.  
   Ilseng Fritidsklubb er dannet som ny forening, mens Ilseng Vel nå er formelt nedlagt.  
   Fritidsklubben ha ambisjoner om å ha klubb for 1. til 7. klassetrinn i barneskolen, og ønsker ikke å ha ansvar for ungdomsklubb. De har takket ja til kommunens tilbud om lokaler i SFO-lokalene på Breidablikk skole, hvor de har hatt sine første kvelder.  
   Dette betyr at lokalene i Ilseng Samfunnshus dermed står tomme, men er fulle av møbler som Ilseng Vel i sin tid har bragt dit. Rune og Jan Erik skal ha møte med Stange Kommune om forholdet torsdag 7.2., siden det rent formelt var kommunen som hadde leiekontrakta med huset.   
     
   Forumet hadde en skikkelig drøftelse av denne situasjonen, og er spente på resultatet av møtet torsdag. Ilseng Samfunnshus har en interessent som kan være villig til å overta leie av lokalene.  
   Lokalene er på 228 kvadratmeter.   
     
   Foreløpig er det ingen som har sagt seg villige til å ta ansvar for en evt. ungdomsklubb, og mye tyder på at «toget går nå».
3. Venner av Ilseng Samfunnshus redegjorde for sine aktiviteter og sin arbeidsform. De har hatt et godt samarbeid med Ilseng Samfunnshus og Mjøs Catering. De har arrangert hyggekveld med Ragnar Dyresen, og de har stått for juleverkstedet for barn under julemessa. De har også bidratt med informasjon om arrangementene.  
     
   De har årsmøte den 26. februar på samfunnshuset, og har nå ca. 150 medlemmer.
4. Ilseng Arbeiderlag har nå skiftet litt på mannskapet, og 19 år gamle Ane Olsen er ny leder.  
   Jan Yngve Olsen har rykket ned til nestleder, Hans Kristian Kulstad er kasserer, Tor Arne Engebretsen er sekretær, mens Ann Kjertin Aasen Hagen, Eva Johansen og Anna Madsen er styremedlemmer.  
   De planlegger 1.mai-frokost, medlemsmøte og rekruttering.
5. FAU Breidablikk skole  
   Hege Jensen orienterte fra skolen. Hun advarer mot at vi «sovner» i debatten rundt skolestrukturen. Det er store behov for rehabilitering på skolen, og når vi vet at alt til slutt handler om økonomi, må vi være på vakt slik at skolen ikke havner i Romedal.  
     
   Det positive, er at Hamar har antydet at det kan være aktuelt med eventuelle elever til Breidablikk fra nytt boligfelt på Hamar-siden av Ilseng.   
     
   Det er i dag rundt 100 elever ved skolen.  
     
   Det ble etterlyst is i bingen i vinter. Hege opplyste at rektor gjentatte ganger har bedt kommunen om å klargjøre for vannsprøyting, men at dette ikke har skjedd.
6. Ilsengstier mv  
   Hans Kroglund redegjorde for at Ilsengstiene har mottatt kr. 30.000 fra Sparebankstiftelsen. Selv har Hans mottatt Stanges Ildsjelpris fra Stangeavisa og Stange og Romedal Brannkasse.  
   Det har vært mye besøk i stiene og på Feltstasjonen , både fra fremtredende ledere i Turistforeningen og fra andre grupper.  
   Skolen benytter stier med Farmekoia og gapahuk. Det er bra.
7. Ilseng Pensjonistforening  
   Rolv Bråthen er nå leder der, og har også blitt valgt til leder i Eldrerådet i Stange.  
   Foreningen er utmeldt fra Pensjonistforbundet, og lever nå videre som en frittstående forening.  
   De har fortsatt Trim og Trivsel på huset hver tirsdag, og møter med faglige innslag, musikk og underholdning, bevertning og utlodning siste torsdag hver måned. Årsmøte 27.2.  
   Kjemper for å få med flere av de yngre pensjonistene på Ilseng.
8. Eventuelt  
   Flere beklaget kollisjonen mellom julegrantenning og Contrazt-konserten i kirka, 2. året på rad.  
   Det er uaktuelt å flytte julegrantenninga, så dette er en svært uheldig sammentreff i tid.  
     
   Det etterlystes om vi kan gjøre noe med trafikksituasjonen mellom Svartelva og barnehagen.  
   Der burde det umiddelbart bli etablert en gang/sykkelsti. Det er meget farlig for folk til fots og med barnevogner i svingen ved barnehagen. Foreløpig er vi litt rådville om hvordan dette kan angripes, bortsett fra at dette sannsynligvis må tas politisk.  
     
   Det ble etterlyst ansvar for drift av lekeplasser, spesielt den store på Bjønnhol-feltet.  
   Dette anses som kommunalt ansvar, etter at Ilseng Vel er nedlagt
9. Det ble ikke tid til å drøfte alt som burde vært tatt opp i dette møtet.  
   Bl-a- bør vi ta opp igjen temaet «Miljø og trivsel på Ilseng».  
     
   Det ble derfor enighet om å innkalle til et nytt møte, f.eks. i uke 12.

Rolv Bråthen  
møtereferent